Test av Macbook 12": Dyr og deilig datamaskin
Pluss: Nydelig design, skarp og lyssterk skjerm, med forbedret ytelse der det trengs mest. Minus: Bare en tilkoblingsport, kun 8 GB minne og prisen er høy. Apple-skeptikerne vil utvilsomt få vann på møllen av den nye 12-tommers Macbook-modellen: For ikke bare ser den helt lik ut som debutmodellen fra 2015, den er nesten ikke oppgradert på en flekk. Den eneste åpenbare nyheten med nykommeren, er at den kan leveres i rosagull farge. Bevares, det er fremdeles markedets lekreste laptop. Den er så sexy at du vil ha den med i sengen, ta den med på ferie og vise den frem til familien. Skjønnhet er makt, vil mange hevde, men substans er å foretrekke når man snakker om et dyrt verktøy som en laptop til 15.000 kr. For med bare én USB 3-tilkobling, for tilkobling av enheter og strøm, er det mange som vender om og leter etter laptop andre steder. Det finnes heller ingen ethernetkontakt eller minnekortleser her. Bare en hodetelefonutgang på motsatt side av USB 3-kontakten. Lyd & Bildes førsteinntrykk: Slik er Apples slanke 12" MacBookSkjerm: 12-tommers LCD-skjerm med IPS-panel Oppløsning: 2304 x 1440 bildepunkter - 226 ppi Prosessor: 1,21 GHz firekjerners Intel Core m3 turbo Boost opptil 2,2 GHz Minne: 8 GB 1866 MHz minne Lagring: 256 GB SSD Grafikk: Intel HD Graphics 515 - 4K via HDMI/USB3 Mål: 28,05 x 19,65 x 1,31/0,35 cm Vekt: 920 gram Batteri: 41,4 Wh litiumpolymer, opp til 10 timers batteritid Pris: 14.990 NOK Web: apple.com/noGrunnmodellen har den samme sylskarpe og fargerike 12-tommers retina-skjermen med 2304 x 1440-oppløsing, som vi kjenner fra forgjengeren. Den har en ny generasjon Intel M-prosessor – M3 på 1,1 GHz i vårt testeksemplar, og kan leveres med opptil 1,3 GHz M7-prosessor. Alle med to kjerner og fire tråder, men det er ikke akkurat nok til å imponere specs-nerdene. Selv om de tre prosessorvariantene alle har turbo-boost fra 2,2 til 3,1 GHz. Dét er det ikke sikkert at du merker så mye til i praksis. Lagringsplassen er 256 eller 512 GB SSD- eller flashminne, avhengig av valgt modell. Faren med så begrenset (teoretisk) ytelse, er at Macbook-maskinen blir redusert til en svinedyr skrivemaskin, med trådløs nettilgang. En fancy motemaskin, uegnet til virkelig intensive oppgaver. Som vi til dels fant ut da vi testet forgjengeren i fjor. Les også: Robin mistet Mac-en sin i Tromsø – dukket opp i AfghanistanDen nye Macbook-en er kanskje ikke noe man kjøper for å drive avansert redigering av 4K-video, eller kjører batcher med tunge billedfiler i Photoshop. Apple har andre maskiner som er bedre egnet til det, som kalles MacBook Pro. Litt har de likevel anstrengt seg. De nye utgavene har fått oppgradert HD Graphics 515 integrert, som faktisk viser seg å være en betydelig oppgradering i våre tester av den nye maskinens grafikkytelse. Minnehastigheten er økt til 1866 MHz og skrive- og lesehastigheten er beviselig bedre. Det samme er batteritiden som er om lag en time lengre her, og den virker i opp til 11 timer, hvis du bare bruker den til filmavspilling.De daglige oppgavene som å laste ned e-post, laste nettsider og åpne programmer, går ikke noe fortere på den nye maskinen. Man merker knapt at det er noen som helst oppgraderinger, under det østerslignende vifteløse aluminiumskabinettet. Macbook-en hikker aldri, den stopper aldri opp og nøler. Ikke før man legger på filtre på PSD-bilder i Photoshop, eller forsøker å kjøre 30 sekunder med rendering av 4K-video. Da støter man fort på begrensningene i prosessor- og grafikkarkitekturen. Det kan heller ikke bøtes på ved å oppgradere minnet i maskinen. Det er 8 GB og ferdig med det. Du kan heller ikke velge mer minne når du bestiller maskinen.I grafikktesten klarer den nye maskinen seg langt bedre. I GFXBench GL som måler ytelsen til grafikkprosessorens evne til bilder per sekund (fps=frames per second), klarer den respektable 47,8 fps. Det er 30 – 50 prosent bedre enn forgjengeren. Med bare én USB 3-kontakt, sier det seg selv at en adapter (ekstrautstyr) fort blir en nødvendighet. Det finnes flere USB 3-adaptere, blant dem en med USB 3 til USB 2 overgang, og en større med HDMI og ladekontakt i tillegg. De lave tastene krever litt tilvenning fordi de nesten ikke har vandring i det hele tatt, men bonusen er at man kjapt venner seg til å taste raskere. Den geniale Force Touch-styreflaten er trykkfølsom akkurat som på en iPhone 6s. Trykker du hardere kan du få forhåndsvisning av f.eks. et dokument i en mappe.Den siste generasjonen av Apples 12-tommers MacBook, passer ikke alle. Trenger du en kraftig maskin bør du heller legge pengene i en MacBook Pro til samme pris. Den har en like skarp, men større 13-tommers skjerm og bedre ytelse, men er ikke på langt nær like bærbar og hendig. Men det betyr ikke at du er helt idiot om du velger denne i stedet, jo forresten, dersom du kjøper den bare fordi den er sexy. Spøk til side, MacBook i 2016-utgaven er mer enn en fancy skrivemaskin med nettilgang. For de mange som hverken bruker Photoshop, Final Cut Pro X eller gamer halve døgnet, er den mer enn rask nok og det fine tastaturet i full størrelse er en fryd å bruke. Det samme er den trykkfølsomme styreflaten. Macbook-en er en dyr, men veldig attraktiv maskin for dem som trenger et mer anvendelig verktøy enn et nettbrett, og ikke trenger ytelsen til en stor og tung maskin. Med oppdatert grafikkytelse yter den bedre enn forgjengeren, og det har gjort den nye utgaven mer anvendelig for flere. Les hele testen på Lyd & Bilde
Den er vakrest i rommet, og heldigvis ikke så hjernedød som man skulle tro.